Endagiriro okuva mu kibuga Kampala okudda mu kibuga Masaka Okuva e Kampala okudda e Masaka waliwo obuwanvu bwa kkirommita kikumi asatu mu mukaaga. Bw’oba wakugenda Masaka nga toyina mmotoka ya bwannannyini, osobola okugendera mu takisi oba mu Koosita, era osobola okutambula mu ngeri eno. Kosita bw’esimbula mu Kampala wakati, eyita ku luguudo lwa Mackay n’eweta n’edda ku luguudo lwa Martin n’eyambuka n’eweta ku ddyo n’edda ku luguudo lwa Rashid Khamis. Luno eruvugira ddala okutuusa okuweta ku kkono ku luguudo lwa Ginnery. Ku luguudo lwa Ginnery evaako ku kkono n’ekwata oluguudo lwa Gadafi kutuuka ku lwambukira ddala olwo n’edda ku ddyo ku luguudo lwa Old Kampala olugenda okutuuka ku luguudo lwa Fort oluli ku ddyo. Oluguudo lwa Fort luyungagana n’oluguudo lwa Albert Cook era yeeyongerayo nalwo okutuuka e Wakaliga. Kosita eno yeeyongerayo n’oluguudo lwa Wakaliga okutuuka e Nateete mu bitaala n’ebisalamu n’esigala ng’eyolekera okutuuka e Busega ku nkulungo. Ku nkulungo wano edda ku kkono ku luguudo olusooka okuva ku nkulungo n’ekwata oluguudo lwa Masaka. Kosita eno bw’egwa ku luguudo lwa Masaka egenda kuvuga butereevu awatali kukyama ekiseera ekiwera essaawa ebbiri n’ekitundu oba ssatu ng’eyita mu bitundu eby’enjawulo omuli Kyengera, Nsangi, Katende Mpigi, Kammengo Kayabwe, Lukaya, Bukulula, Mpugwe okutuuka e Kasaana ku nkulungo eriko ekipande ‘Welcome to Masaka’. Ku nkulungo, oviirako ku luguudo olusooka n’odda ku kkono. oluguudo olwo lwe lukutuusa mu Nnyendo. Awo ovuga kirommita nnya n’obutundu buna okutuuka mu kibuga Masaka wakati.